Š T A T Ú T

Koordinačnej rady
pre Národný program zvyšovania produktivity a konkurencieschopnosti slovenskej ekonomiky

Článok 1

Úvodné ustanovenie

Koordinačná rada pre Národný program zvyšovania produktivity a konkurencieschopnosti slovenskej ekonomiky (ďalej len „Koordinačná rada“) je poradným orgánom ministra práce, sociálnych vecí a rodiny SR na realizáciu Národného programu zvyšovania produktivity a konkurencieschopnosti slovenskej ekonomiky, prijatého uznesením vlády SR č. 964 zo dňa 4. septembra 2002

Článok 2

Pôsobnosť Koordinačnej rady

Do pôsobnosti Koordinačnej rady patrí najmä:
•	aktualizácia a koordinácia realizácie Národného programu zvyšovania produktivity a konkurencieschopnosti slovenskej ekonomiky,
•	posudzovanie a vyjadrovanie  sa k projektom realizovaným v rámci Národného programu zvyšovania produktivity a konkurencieschopnosti slovenskej ekonomiky, 
•	prerokúvanie správ o realizácii Národného programu zvyšovania produktivity a konkurencieschopnosti slovenskej ekonomiky a jeho jednotlivých projektoch,
•	prerokúvanie informácií o jestvujúcich a očakávaných problémoch pri realizácii projektov,
•	predkladanie a navrhovanie odporúčaní k jednotlivým prerokovávaným materiálom,
•	preverovanie realizácie schválených projektov realizovaných Slovenským centrom produktivity v rámci Národného programu zvyšovania produktivity a konkurencie schopnosti,
•	vytváranie sekcií pri Koordinačnej rade na realizáciu aktivít spojených s Národným programom zvyšovania produktivity a konkurencieschopnosti slovenskej ekonomiky, 
•	dopĺňanie a pozmeňovanie štatútu a rokovacieho poriadku Koordinačnej rady,
•	prerokúvanie iných dôležitých otázok súvisiacich s realizáciou Národného programu zvyšovania produktivity a konkurencieschopnosti slovenskej ekonomiky.

Článok 3

Zloženie Koordinačnej rady

1.	Koordinačnú radu  tvorí:
minister práce, sociálnych vecí a rodiny SR
zástupca Ministerstva hospodárstva SR
zástupca Ministerstva výstavby a regionálneho rozvoja SR,
zástupca Ministerstva dopravy, pôšt a telekomunikácií SR
zástupca Ministerstva pôdohospodárstva SR,
zástupca Ministerstva školstva SR
zástupca Konfederácie odborových zväzov SR,
zástupca Združenia priemyselných zväzov SR,
zástupca Slovenského centra produktivity,
tajomník Koordinačnej rady

2.	Predsedom Koordinačnej rady je minister práce, sociálnych vecí a rodiny SR.

3.	Koordinačná rada volí zo svojich členov jedného podpredsedu.

4.	Funkciu tajomníka Koordinačnej rady vykonáva poverený zástupca Slovenského centra produktivity.

5.	Funkciu sekretariátu Koordinačnej rady vykonáva  odbor stratégie zamestnanosti MPSVR SR

Článok 4

Členstvo v Koordinačnej rade

1.	Členstvo v Koordinačnej rade je čestné. 

2.	Členstvo v Koordinačnej rade vzniká vymenovaním člena Koordinačnej rady na základe  poverenia inštitúcie, ktorá nominovala svojho zástupcu za člena Koordinačnej rady.

3.	Členstvo v Koordinačnej rade zaniká:
a)	zrušením poverenia príslušnej inštitúcie, ktorej zástupca je členom Koordinačnej rady,
b)	ukončením pracovného pomeru k inštitúcii, ktorej zástupca je členom Koordinačnej rady,
c)	smrťou povereného.

Článok 5

Záverečné ustanovenia

1.	Spôsob rokovania ako aj prijímania záverov upravuje Rokovací poriadok Koordinačnej rady.

2.	Štatút Koordinačnej rady pre Národný program zvyšovania produktivity konkurencieschopnosti slovenskej ekonomiky nadobúda účinnosť dňom schválenia v Koordinačnej rade.

Schválené uznesením Koordinačnej rady pre Národný program zvyšovania produktivity a konkurencieschopnosti slovenskej ekonomiky  č. 1  zo  dňa   15. októbra 2002.